Dzintra Erliha

Dzintra Erliha (dzimusi ) ir latviešu pianiste, starptautisko pianistu konkursu Itālijā, Francijā un Kanādā laureāte. Kopš 2025. gada dzīvo Ņujorkā.

 Biogrāfija 
Klavierspēli apguvusi kopš trīs gadu vecuma. Viņas pirmie skolotāji bijuši vecāki — profesionāli mūziķi, un agri atklājusies arī absolūtā dzirde. Dz. Erliha mācījusies Emīla Dārziņa mūzikas vidusskolā (pedagoģe Ligita Muižarāja), Jāzepa Mediņa Rīgas Mūzikas vidusskolā (pedagoģe Gunta Boža) un Jāzepa Vītola Latvijas Mūzikas akadēmijā (profesors Arnis Zandmanis), ar izcilu vērtējumu absolvējot maģistrantūru. 2013. gadā viņa ieguvusi mākslas zinātņu doktora grādu, izstrādājot disertāciju par komponisti Lūciju Garūtu (darba vadītāja Baiba Jaunslaviete).

 Piedalīšanās konkursos 
Dz. Erliha guvusi panākumus vairākos starptautiskos pianistu konkursos; to vidū bijis Baļa Dvariona konkurss Lietuvā (1997, diploms), konkurss Roma-1997 Itālijā (1997, 1. vieta), Ludmilas Kņezkovas-Hasijas pianistu konkurss Kanādā (1998, 3. vieta) un Nikolaja Rubinšteina pianistu konkurss Francijā (1999, 1. vieta).

Ar Martas Kundrātes-Tūteres piemiņas fonda stipendijas atbalstu māksliniece studējusi Kanādā pie izcilā latviešu/kanādiešu pianista Artura Ozoliņa. Viņa papildinājusi zināšanas arī starptautiskās pianistu meistarklasēs pie profesoriem Lazara Bermana, Barija Duglasa, Viktora Jeresko, Igora Lazko, Filipa Džuzjāno, Birgitas Vollenvēberes, Zjū Hjao Mei, Oļega Mantura, Mūzas Rubackītes, Aldonas Dvarionaites u. c. Koncertējusi Latvijā un pasaulē: ASV, Austrālijā, Brazīlijā, Kanādā, Islandē, Francijā, Somijā, Polijā, Ukrainā un citviet.

 Koncertdarbība 
Uzstājusies pasaules vadošajās koncertzālēs, tostarp Kārnegija koncertzālē Ņujorkā, Salle Cortot Parīzē, DiMenna Classical Music Center Ņujorkā, David Friend Recital Hall Bērklija Mūzikas koledžā Bostonā un citur.

2023. gada 4. februārī Dzintra Erliha uzstājās ar solokoncertu Alfrēda Korto koncertzālē Parīzē, Francijā. 2024. gada 9. februārī notika pianistes debijas solokoncerts Kārnegija koncertzālē Ņujorkā.

Pianiste ir ieskaņojusi vairākus mūzikas albumus, tai skaitā "Zvaigznes skatiens" / Regard de l`etoile (latviešu komponistes Lūcijas Garūtas un franču komponista Olivjē Mesiāna klaviermūzika, 2008) un "Kvēlot, liesmot, sadegt" (L. Garūtas vokālā un instrumentālā kamermūzika, 2010). Duetā ar mecosoprānu Vilmu Indru Vītols Kanādā izdots albums, kas veltīts Tālivalža Ķeniņa 90 gadu atcerei "Tilts pār jūrām" / The Bridge Across the Seas. 2017. gada janvārī klajā laists albums "Citādas krāsas", kurā kopā ar flautisti Ilonu Meiju ieskaņoti latviešu komponistu skaņdarbi flautai un klavierēm. 2018. gadā kopā ar Maiju Kovaļevsku un LNO solistu Krišjāni Norveli izdots CD albums "Ar siltu sirdi" / Warmhearted, kura ienākumi veltīti labdarībai. Tajā ieskaņota latviešu komponistu vokālā un instrumentālā kamermūzika. 2021. gadā klajā nācis CD "Ēnu spēles upē" (izdevējs — Latvijas Nacionālā ierakstu kompānija SKANI), kurā kopā ar Ilonu Meiju (flauta) un Ivaru Bezprozvanovu (čells) ieskaņota latviešu komponistu kamermūzika.

2023. gadā izdots pianistes soloalbums Serena, kurā ieskaņota latviešu un amerikāņu komponistu 21.gs. klaviermūzika (izdevējs — amerikāņu ierakstu kompānija Prima Classic). Albums ieguvis nomināciju Latvijas Mūzikas ierakstu Gada balvai “Zelta Mikrofons `24”. 2024. gadā klajā nācis pianistes soloalbums "Dreamscape", kurā ieskaņoti 21. gs. latviešu un amerikāņu komponistu klavierdarbi (izdevējs — Prima Classic). Savukārt 2025.gadā izdots pirmais Erlihas debijas albums kā komponistei — "Daylight", kurā ieskaņotas pianistes oriģinālkompozīcijas (izdevējs — Prima Classic).

Pianiste aktīvi darbojas arī muzikoloģijas nozarē. Izdoti vairāki Dz. Erlihas pētījumi, to vidū "Lūcijas Garūtas klaviermūzika" (Rīga: Musica Baltica, 2007), "Hermanis Brauns laikabiedru liecībās un skaņuierakstos" (krājums Jāzepa Vītola Latvijas Mūzikas akadēmijas Kameransambļa katedrai — 50. Rīga: Ulma, 2009), "Lūcija Garūta — pianiste, savu skaņdarbu interprete" (zinātnisko rakstu krājums "Mūzikas zinātne šodien: pastāvīgais un mainīgais." Daugavpils: Saule, 2009) u. c.

2025. gadā Dzintra Erliha dzīvo Ņujorkā un strādā Ņujorkas mūzikas konservatorijā, pasniedzot klavierspēli. Līdzās pedagoģiskajam darbam Dz. Erliha aktīvi koncertē un pasniedz meistarklases ASV universitātēs.

 Atsauces 

 Ārējās saites 
 Mājaslapa

Kategorija:Latvijas mūziķi
Kategorija:Latvijas pianisti